જાફરાબાદ તાલુકાના દરિયાકાંઠા વિસ્‍તારનાં પીપાવાવ ધામના જાન દેંગે જમીન નહીં દેંગે આંદોલન હજુ થોડા દિવસો પહેલા જ પૂર્ણ થયું. ત્‍યારે જાફરાબાદ દરિયાકાંઠા વિસ્‍તારના ભાંકોદર ગામના ખેડૂતો તથા ગામજનો દ્વારા થોડા દિવસો પહેલા જ આંદોલન કર્યું હતું. ત્‍યારે પોલીસ તંત્ર દ્વારા આંદોલનકારીઓની અટકાયત કરવામાં આવી હતી અને ત્‍યારબાદ તેમને છોડી મૂકવામાં આવ્‍યા હતા. ત્‍યારબાદ ગામના ઉપસરપંચ લાલાભાઈ શિયાળ દ્વારા પ્રાંત અધિકારી પાસેથી મંજૂરી લઈ ફરીથી ઉપવાસ આંદોલન ચાલુ કરવામાં આવ્‍યું. ગામજનો દ્વારા અનેક વખત સરકારને રજૂઆત કરવામાં આવી હતી કે તેમના ગામના દરિયાકાંઠાવિસ્‍તારમાં આવેલી સ્‍વાન એલ.એન.જી. કંપની ગામજનોને રોજગારી આપતી નથી. ખેડૂતોની જમીન પર તંત્રના જોરે કબ્‍જો જમાવે છે. તેમજ ગામના ખેડૂતો પર ખોટા કેસો કરી હેરાન કરે છે. આંદોલનના પ્રથમ દિવસે રાજુલાના પૂર્વ ધારાસભ્‍ય હિરાભાઈ સોલંકી કોળી સમાજના આગેવાન તથા ગુજરાત જન ચેતના પાર્ટીના રાષ્‍ટ્રીય સંયોજક મનુભાઈ ચાવડા, અશોકભાઈ ભાલીયા, મુકેશભાઈ કામ્‍બડ, અજયભાઈ શિયાળ, ગામના ઉપસરપંચ લાલાભાઈ શિયાળ, પાચાભાઈ ધુંધળવા, પૂર્વ સરપંચ મેઘાભાઈ બારૈયા, બચુભાઈ સોડાભાઈ ચાવડા, કમલેશભાઈ કવાડ, રામજીભાઈ સાંખટ, મધુભાઈ સાંખટ સહિતના આગેવાનો તથા બહોળી સંખ્‍યામાં ખેડૂતો તથા ગ્રામજનો ઉપવાસ આંદોલન છાવણીમાં બેસ્‍યા હતા.